QIShLOQ XO‘JALIGIGA IShLAB ChIQARISh-TEXNIKA XIZMATI KO‘RSATISh SOHASIDA ShARTNOMA MUNOSABATLARINI ChUQURLAShTIRISh ChORA-TADBIRLARI TO‘G‘RISIDA

Qishloq xo‘jaligiga ishlab chiqarish-texnika xizmati ko‘rsatishni yanada takomillashtirish, traktorlar, mashinalar va mexanizmlarning mavjud parkidan foydalanish samaradorligini oshirish maqsadida Vazirlar Mahkamasi qaror qiladi:
 1. O‘zbekiston Respublikasi Qishloq va suv xo‘jaligi vazirligi, “O‘zqishloqxo‘jalikta’minottuzatish” davlat-kooperativ qo‘mitasi, Qoraqalpog‘iston Respublikasi Vazirlar Kengashi va viloyatlar hokimliklarining respublikaning barcha tumanlarida 1-ilovaga* muvofiq mashina-traktor parklarini tashkil etishni asosan 1997-yilda tugallash to‘g‘risidagi taklifi qabul qilinsin.
 Qoraqalpog‘iston Respublikasi Vazirlar Kengashi Raisi, viloyatlar va tumanlar hokimlari mashina-traktor parklari tashkil etish bo‘yicha ishlarni tashkil qilish va ularga berilgan texnika vositalaridan yuqori unum bilan foydalanish uchun shaxsan javobgar ekanliklari to‘g‘risida ogohlantirilsinlar.
 2. Qishloq va suv xo‘jaligi vazirligi, “O‘zqishloqxo‘jalikta’minottuzatish” davlat-kooperativ qo‘mitasi, Qoraqalpog‘iston Respublikasi Vazirlar Kengashi, viloyatlar va tumanlar hokimliklari mashina-traktor parklarida birinchi navbatda haydov traktorlari va pluglarni, g‘alla, sholi va yem-xashak o‘rish-yig‘ish kombaynlarini, ularni xo‘jaliklardan shartnoma narxlarida sotib olgan yoki uzoq muddatli ijaraga olgan holda jamlasinlar, bunda sotib olinayotgan texnikaning resursiga, texnik holatiga va ish unumiga alohida e’tiborni qaratsinlar.
 “O‘zqishloqxo‘jalikta’minottuzatish” davlat-kooperativ qo‘mitasi olinadigan barcha yangi traktorlar, g‘alla o‘rish kombaynlari va paxta terish mashinalarini butlash uchun mashina-traktor parklariga yuborsin.
 1997-yilda sotib olinadigan 400 ta “Magnum–7240” traktori va 200 ta “Keys” kombayni mashina-traktor parklari bo‘yicha 2-ilovaga* muvofiq taqsimlansin.
 3. Texnikani tayyorlash, ehtiyot qismlar va tuzatish materiallari yetkazib berishga doir vazifalarni operativ hal etish uchun tumanlarda “O‘zqishloqxo‘jalikta’minottuzatish” davlat-kooperativ qo‘mitasining tuman bo‘linmalari va ularning tarkibiy tuzilmalari negizida aksionerlik va boshqa xo‘jalik jamiyatlarining qishloq xo‘jaligiga ishlab chiqarish texnika xizmati ko‘rsatish bo‘yicha uyushmalarini tashkil etish maqsadga muvofiq deb hisoblansin. Shu sababli “O‘ztexchorvaservis” respublika birlashmasi va viloyatlardagi tegishli xizmatlar tugatilsin.
 4. O‘zbekiston Respublikasi Moliya vazirligi 1997-yilda yangidan tashkil etiladigan mashina-traktor parklariga zamonaviy qishloq xo‘jaligi texnikasi, shuningdek ularga ehtiyot qismlar sotib olish va ularni yangilash uchun zarur aylanma mablag‘lar ajratsin.
 5. “O‘zqishloqxo‘jalikta’minottuzatish” davlat-kooperativ qo‘mitasi Qishloq va suv xo‘jaligi vazirligi bilan birgalikda 1995-1996-yillarda mashina-traktor parklarining to‘plangan ish tajribasini hisobga olib Mashina-traktor parklarini tashkil etish va ularning faoliyat ko‘rsatishi to‘g‘risidagi Nizomga va Mexanizatsiyalashtirilgan ishlar bajarilganligi uchun xo‘jaliklar bilan hisob-kitob qilish Tartibiga bir oy muddatda aniqliklar va o‘zgartirishlar kiritsin.
 6. O‘zbekiston Respublikasi Qishloq va suv xo‘jaligi vazirligi, “O‘zqishloqxo‘jalikta’minottuzatish” davlat-kooperativ qo‘mitasi, “O‘zqishloqxo‘jalikmash-xolding” xolding kompaniyasi va Moliya vazirligi Dehqonchilik sanoati majmuini lizing asosida mashinasozlik mahsulotlari bilan ta’minlash tartibini ikki oy muddatda ishlab chiqsinlar va tasdiqlash uchun Vazirlar Mahkamasiga kiritsinlar.
 7. “O‘zqishloqxo‘jalikta’minottuzatish” davlat-kooperativ qo‘mitasi mashina-traktor parklari xo‘jaliklarga shartnoma narxlarida xizmatlar ko‘rsatajagini o‘z tarkibiga kiruvchi korxonalar va tashkilotlarga ma’lum qilsinlar. Iqtisodiy jihatdan asoslanmagan (monopol) narxlar (xizmatlarga tariflar) qo‘llanilgan taqdirda ularga nisbatan raqobat va iste’molchilarning huquqlarini himoya qilish to‘g‘risidagi qonun hujjatlarida nazarda tutilgan choralar qo‘llaniladi.
 8. Qishloq xo‘jaligi korxonalari, fermer xo‘jaliklari va boshqa xo‘jaliklarning rahbarlariga mashina-traktor parklariga ishga o‘tgan mexanizatorlar va boshqa xodimlarga tomorqa uchastkasi, yaylovlardan foydalanish, kommunal xizmatlar, mazkur xo‘jalikda bajarilgan ishlar hisobiga naturada haq to‘lash bo‘yicha imtiyozlarni saqlab qolish tavsiya etilsin.
 9. “O‘zqishloqxo‘jalikta’minottuzatish” davlat-kooperativ qo‘mitasi “Keys-korporeyshn” korporatsiyasi bilan birgalikda Qoraqalpog‘iston Respublikasida va viloyatlarda ushbu korporatsiyaning hamda traktorlar va qishloq xo‘jaligi mashinalari yetkazib beruvchi boshqa xorijiy firmalarning qishloq xo‘jaligi texnikasiga servis xizmati ko‘rsatish bo‘yicha texnik markazlar tashkil etsin.
 11. Vazirlar Mahkamasining 1995-yil 24-martdagi 95-son qarori o‘z kuchini yo‘qotgan deb hisoblansin.
 12. Mazkur qarorning bajarilishini nazorat qilish Bosh vazirning birinchi o‘rinbosari Q.G‘. Obidov zimmasiga yuklansin.